Parti mill-Kors ta' Reviżjoni għal-Liċenzja tan-Nar (2016) Kapitlu 424 Att XXVII TA'2000 Tal-Liġijiet ta' Malta Din il-liġi ġiet fis-seħħ fl-1 ta' Jannar 2003. Tħares din il-liġi hemm l-Awtorità għas-Saħħa u Sigurtà fuq il-post tax-xogħol. Għalkemm il-Fabbriki tan-Nar ma jaqgħux taħt din l-Awtorità ma' jfissirx li din il-liġi ma' tapplikax għalihom. Għalhekk tajjeb li naraw kif din il-liġi tapplika għal dawn il-fabbriki. Għalkemm fabbrika tan-Nar hija imħaddma min-nies volontarji l-liġi tgħid li kull fond, lok jew facilità fejn isir ix-xogħol huwa Post tax-Xogħol. Skont din il-liġi Il-Licensee (min għandu il-permess tal-fabbrika fuqu) huwa ikkunsidrat bhala 'Min Iħaddem' (l-employer) fir-rigward ta' organiżżazzjoni volontarja bħal ma huma l-fabbriki tan-nar f'Malta. Ħaddiem f'din il-liġi tfisser kull persuna li tagħmel ħidma jew tagħti servizz bla ħlas. Fil-Prinċipji u Dmirijiet Ġenerali din il-liġi tiddkjara li: Il-protezzjoni tas-saħħa u sigurtà fuq il-postijiet tax-xogħol għandha titqies bħala materja ta' interess pubbliku. Kull min iħaddem huwa fid-dmir li dejjem jiżgura s-Saħħa u Sigurtà tal-persuni li jaqgħu taħt ir-resposabilità tiegħu. Il-miżuri li għandhom jittieħdu minn min iħaddem skont din il-liġi huma: (a) Li jiġi evitat riskju; (b) L-indentifikazzjoni ta' perikli assoċjati max-xogħol; (c) L-evalwazzjoni ta' dawk ir-riskji li ma jistgħux jiġu evitati; (d) Il-kontroll mill-bidu ta' dawk ir-riskji li ma' jistgħux jiġu evitati; (e) Li jittieħdu l-miżuri neċessarji kollha biex jitnaqqas r-riskju kemm ikun raġonevolment prattiku, inkluż li jitbiddel dak li huwa perikoluż b'dak li ma' jkunx perikoluż jew li jkun anqas perikoluż. (f) Billi tingħata prijorità lill-miżuri ta' protezzjoni kollettivi fuq miżuri ta' protezzjoni individwali; (g) Li jiġi adattat ix-xogħol għall-ħaddiem, partikolarment għal dak li għandu x'jaqsam mal-iddisinjar ta' postijiet tax-xogħol, l-għażla ta' tagħmir tax-xogħol u l-għażla ta'metodi ta' produzzjoni u ta' xogħol monotonu u xogħol li jkollu rata ta' xogħol stabbilita min qabel u biex jitnaqqas l-effett tagħhom fuq is-saħħa. (h) Billi wieħed jaddatta ruħu għall-progress tekniku fl-interess tas-Saħħa u Sigurtà fuq il-post tax-xogħol. (i) Billi tiġi żvilupata policy ta' prevenzjoni globali u loġika li tkopri it-teknologija, l-organiżżazzjoni ta' xogħol, ir-relazzjonijiet soċjali u l-influwenza ta' fatturi li għandhom x'jaqsmu mal-ambjent tal-post tax-xogħol. Torbot kollox ma' dak li jorbot lill- Min Iħaddem huwa dan il-paragrafu li jgħid: Min iħaddem għandu jipprovdi dik l-informazzjoni ta' xogħol, dak it-tagħlim, dak it-taħriġ u dik is-superviżjoni li huma meħtieġa biex tiġi żgurata s-Saħħa u Sigurtà fuq il-postijiet tax-xogħol. Ir-Risk Assessment irid isir biex jipproteġi lill-ħaddiema u l-ambjent fejn isir ix-xogħol. F'dan joħroġ fejn hemm il-perikli u riskjijiet li jistgħu jkollhom il-potenzjal li joħolqu danni kemm fuq il-bniedem u fuq l-istess bini tal-fabbrika. Biex isir dan ir-risk assessment wieħed ma hemmx għalfejn ikun jaf xi skola kbira. Ix-xogħol li wieħed jieħu huwa ta' darba għaliex wara dan dejjem ikun irid jiġi revedut. Dan issir meta jkun hemm xi tibdil fix-xogħol, proċedura, materjal jew ħaddiem/a ġodda. Għalkemm jissemma li r-responsabilità hija tal-Licensee, kull ħaddiem għandhu d-dmir 'li jissalvagwardja s-saħħa u s-sigurtà tiegħu nnifsu kif ukoll dik ta' persuni li jistgħu jiġu affettwati bix-xogħol li jkun qed isir' Kull ħaddiem fil-fabbrika għandu d-dmir li jiġbed l-attenzjoni tal-Liċensee meta jara xi ħaġa ħażina jew li mhux qed issir sewwa. F'kelma waħda għandu jsir qbil bejn il-ħaddiema kollha li jaħdmu fil-fabbrika, li jagħmlu ħilithom kollha biex flimkien jaraw li l-ambjent tax-xogħol ikun fl-ispirtu ta' din il-ligi għall-ġid ta' kulħadd.
Is-Sigurtà għas-Saħħa tal-Pirotekniċi